༧གོང་ས་རྒྱལ་བ་རིན་པོ་ཆེ་མཆོག་གིས་དམ་ཚིགས་བརྟན་པའི་ལ་དྭགས་ཁུལ་གྱི་སེར་སྐྱ་མི་མང་སྐུའི་འཁྲུངས་སྐར་སྲུང་གཙི་ཆེད་འདུ་འཛོམས་བྱུང་བར་ཐུགས་རྗེ་ཆེ་ཞེས་གསུངས་ཡོད་པ་དང་འབྲེལ།དེ་རིང་ངའི་འཁྲུངས་སྐར་ལ་གྲོགས་པོ་དང་ངོ་ཤེས་པ་སོགས་འཛམ་གླིང་ས་ཕྱོགས་མང་པོ་ཞིག་ནས་ངོས་ལ་སྐྱེ་སྐར་འཚམས་འདྲི་གནང་མཁན་དང་ཡི་གེ་གཏོང་མཁན་མང་པོ་ཞིག་ཡོང་གི་འདུགརེ་རེ་བཞིན་ཡིག་ལན་འབྲི་མི་ཐུབ་ཀྱང་ཚང་མར་ཐུགས་རྗེ་ཆེ་ཞུ་བ་ཡིན།དེ་བཞིན་གོང་དུ་གསུང་བཤད་དང་པོ་གནང་མཁན་ལ་དྭགས་ནང་པའི་ཚོགས་གཙོས་ངོས་ཀྱིས་གང་བཤད་པ་དེ་དག་ལག་བསྟར་ཡོང་ཐབས་བྱེད་བཞིན་ཡོད་ཅེས་གསུང་པར་ངོས་རང་ཧ་ཅང་དགའ་པོ་བྱུང་།ཕན་པའི་ལན་དུ་མཆོད་པ་བྱ་བ་ནི།།བསྒོ་བའི་ཚིག་བཞིན་ཉམས་སུ་ལེན་པ་ཡིན།ཞེས་གསུང་བ་ལྟར་ཕན་པའི་ལས་ལ་བཀའ་དྲིན་རྗེས་དྲན་གྱི་མཆོད་པ་བྱེད་རྒྱུ་གཙོ་བོ་དེ་མར་ལབ་བཞག་པ་དེ་སེམས་ལ་བཞག་ནས་ལག་ལེན་བསྟར་ནས་སྒྲུབ་པའི་མཆོད་པ་ཕུལ་བ་དེ་མཆོད་པའི་གཙོ་བོ་རེད།ངོས་ཀྱིས་ལྷག་བསམ་རྣམ་དག་བྱས་ཏེ་སེམས་ཅན་ཐམས་ཅད་ཅེས་སྨོན་ལམ་བརྒྱབ་ཀྱི་ཡོད་པ་རེད།སེམས་ཅན་ཐམས་ཅད་ཅེས་སྨོན་ལམ་བརྒྱབ་བསྡད་ཡོད་ན་ཡང་མཚན་གུང་ནམ་མཁར་ལྟོས་དང་སྐར་ཚོགས་གྲངས་ལས་འདས་པ་ཞིག་ཡོད་པ་ལྟར།འཛམ་གླིང་འདིར་སེམས་ཅན་ཀྱང་དེ་ལྟར་དུ་མཐའ་ཡས་པ་ཞིག་ཡོད་པ་རེད།དེ་དག་གི་ཆེད་སྨོན་ལམ་ཙམ་བརྒྱབ་པ་ལས་གང་ཡང་བྱེད་ཐབས་མེད་ན་ཡང་།འཛམ་གླིང་འདིར་ཁ་ཡོད་ལག་ཡོད་ཀྱིས་ཕན་ཐོགས་བྱེད་ཐུབ་སའི་གོ་སྐབས་ཤིག་ཡོད་བསྡད་པ་དེ་མི་དུང་ཕྱུར་༧༠ཞིག་ཡོད་པ་རེད།དེ་དག་ཚང་མ་འགྲོ་བ་མིའི་གཞི་རྩའི་ཚོར་ཤེས་དང་ནང་སེམས་ཕྱིའི་གཟུགས་པོ་དང་ནུས་པ་སོགས་ཚང་མ་གཅིག་པ་ཆགས་ཀྱི་ཡོད་པ་རེད།མི་གྲངས་དུང་ཕྱུར་༧༠ཞིག་ཡོད་པ་དེར་དྲང་བདེན་དང་འཚེ་བ་མེད་པར་ཞི་བདེ་ཞིག་ཡོང་ན་བསམ་པ་དེ་ག་ཚོད་ཐུབ་ཐུབ་ལག་ལེན་ལ་འཁེལ་ཐུབ་པ་བྱ་རྒྱུ་གལ་ཆེན་རེད།ཅེས་གསུངས་འདུག